31998R1061
L 152/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1061/98 НА КОМИСИЯТА
от 25 май 1998 година
за изменение на Регламент (ЕО) № 2571/97 относно продажбата на масло по намалени цени и отпускането на помощ за сметана, масло и концентрирано масло за влагане в производството на сладкарски продукти, сладолед и други хранителни продукти
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 804/68 на Съвета от 27 юни 1968 г. относно общата организация на пазара на мляко и млечни продукти (1), последно изменен с Регламент (ЕО) № 1587/96 (2), и по-специално, член 6, параграф 6, член 12, параграф 3 и член 28 от него,
като има предвид, че член 11 от Регламент (ЕО) № 2571/97 на Комисията (3) установява срок за преработване и влагане в крайни продукти на продуктите, посочени в член 1 от въпросния регламент; като има предвид, че понастоящем продължителността на този срок е фактор, който насърчава спекулативни действия; като има предвид, че следователно този срок следва да бъде съкратен;
като има предвид, че, за да се осигури добросъвестността на участниците в търговете предвид моментното състояние на пазара, тръжната гаранция, посочена в член 17, параграф 1 от Регламент (ЕО) № 2571/97, трябва да бъде увеличена на 350 ECU за тон;
като има предвид, че мерките, предвидени в настоящия регламент, са в съответствие със становището на Управителния комитет по млякото и млечните продукти,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 2571/97 се изменя, както следва:
1.
в член 11 „шест месеца“ се заменя с „три месеца“;
2.
в параграф 1 на член 17 „180 ECU“ се заменя с „350 ECU“.
Член 2
Настоящият регламент влиза в сила в деня на публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 25 май 1998 година.